พลังงานพร้อมใช้ดีเซล บี3 ปลายมี.ค.นี้
&#8220;วรรณรัตน์&#8221; สั่งเตรียมพร้อมเริ่มบังคับใช้ บี3 ปลาย มี.ค. ดึงเกษตร-พาณิชย์ ลงนามเอ็มโอยูการันตี บี100 พอใช้ในการผลิต
15 ก.พ. 2553

“วรรณรัตน์” สั่งเตรียมพร้อมเริ่มบังคับใช้ บี3 ปลาย มี.ค. ดึงเกษตร-พาณิชย์ ลงนามเอ็มโอยูการันตี บี100 พอใช้ในการผลิต
น.พ.วรรณรัตน์  ชาญนุกูล  รมว.พลังงาน  เปิดเผยถึงการปรับสูตรน้ำมันดีเซลจาก บี2 เป็น บี3 ว่า  ขณะนี้ได้มอบหมายให้กรมพัฒนาพลังงานทดแทนและอนุรักษ์พลังงาน (พพ.) ประสานไปยังกระทรวงพาณิชย์และกระทรวงเกษตรและสหกรณ์ เพื่อร่วมลงนามบันทึกข้อตกลงรับประกันการจัดสรรปริมาณการผลิตไบโอดีเซล (บี100) สำหรับการผลิตดีเซล บี 3  ให้เพียงพอ เนื่องจากทำให้ความต้องการใช้ บี100 เพิ่มขึ้นจากวันละ 1.6-1.8 ล้านลิตร/วัน เป็นวันละ  2 ล้านลิตร ก่อนเริ่มบังคับใช้ บี3 ได้ประมาณปลายเดือน มี.ค. 2553
ทั้งนี้ การเพิ่มสัดส่วนการใช้ผสมในดีเซลจาก 2% เป็น 3 % จะไม่เกิดปัญหาขาดแคลนแน่นอน เนื่องจากขณะนี้มีโรงงานที่ผลิต บี100 อยู่ 14 แห่ง มีกำลังการผลิตรวมทั้งหมดอยู่ที่วันละ 5.6 ล้านลิตร แต่การผลิตจริงในปัจจุบันขึ้นอยู่กับความต้องการที่มีการใช้แค่วันละ 1.6-1.8 ล้านลิตร เท่านั้น
นอกจากนี้ การเพิ่มสัดส่วนการใช้ บี100 จะเป็นการช่วยเหลือเกษตรกรผู้ปลูกปาล์มน้ำมันให้มีตลาดรับซื้อในระยะยาว และสนับสนุนนโยบายพลังงานทดแทนให้เป็นไปตามเป้าหมาย ซึ่งกำหนดไว้ว่าภายในปี 2554 ยอดการใช้ บี100 จะต้องเพิ่มเป็น 3 ล้านลิตร/วัน